**Regulament de organizare a concursului pentru ocuparea postului de asistent de cercetare științifică (ACS)**

Regulamentul de concurs pentru ocuparea posturilor vacante de asistent de cercetare științifică (ACS) din cadrul INCDFP conține următoarele prevederi:

***Art. 1.*** Posturile vacante de ACS se ocupă prin concurs, în conditiile prevăzute de:

1. Legea nr. 319/2003 privind Statutul personalului de cercetare-dezvoltare, publicată în Monitorul Oficial al României, Partea I, nr. 530 din 23.07.2003;
2. prezentul Regulament.

***Art. 2.*** (1) Propunerile de scoatere la concurs a posturilor de asistent de cercetare științifică se fac de către șefii de laboratoare/compartimente și se înaintează spre avizare Consiliului Științific al INCDFP.

(2) Lista posturilor propuse pentru ocuparea prin concurs, pe diferite specilități, este aprobată de Directorul General şi înaintată Consiliului de Administraţie al INCDFP, în vederea aprobării.

(3) Un post se consideră vacant dacă este prevăzut astfel în statul de funcţii, întocmit anual sau devine vacant pe parcursul anului printr-una din următoarele modalităţi:

a) încetarea contractului de muncă, conform legii;

b) transferul persoanei care ocupă postul;

c) promovare pe o treaptă superioară.

***Art. 3.*** Anunţurile privind posturile scoase la concurs se fac prin dispozitia Directorului General al INCDFP. Secretariatul concursului va fi asigurat de către Compartimentul Juridic/Resurse Umane, prin diseminare a informațiilor, relații publice și mass-media.

***Art. 4.*** Anunţul privind organizarea concursului se publică cu cel puţin 30 de zile înainte de data desfăşurării primei probe de concurs, prin următoarele modalităţi:

(a) într-un ziar de circulație națională;

(b) pe pagina principală a site-ului web al INCDFP;

(c) la loc vizibil,la sediul INCDFP;

(d) pe site-ul web al ANCSI.

***Art. 5.*** Anunțul trebuie să menționeze cel putin următoarele informații: locul unde are loc concursul, numărul de posturi ACS, domeniul de specialitate, locul și termenul de depunere a dosarului de concurs, baza legală a organizării acestui concurs și datele de contact pentru obținerea informațiilor suplimentare.

***Art. 6.*** Regulamentul de concurs aprobat de Consiliul Științific și Consiliul de Administrație al INCDFP va fi postat pe pagina principală a site-ului web al INCDFP, precum și la loc vizibil, la sediul INCDFP.

***Art. 8.*** Pentru înscrierea la concurs candidatul trebuie să aibă specializarea atestată prin diplomă de studii/licenţă sau masterat, în concordanţă cu structura disciplinelor din postul pentru care candidează.

***Art.9.*** Dosarul de înscriere la concurs va conţine obligatoriu următoarele documente:

* Cererea tip de înscriere la concurs, înregistrată și adresată Directorului General al INCDFP, semnată de candidat;
* Declaraţie olografă pe propria răspundere (Anexa 1) privind veridicitatea informaţiilor prezentate în dosar – semnată şi înregistrată la registratura INCDFP;
* Curriculum vitae al candidatului după modelul Europass, semnat de către candidat;
* Copii ale diplomei de bacalaureat sau echivalentă, diplomei de licenţă (masterat) sau echivalentă, foii matricole sau suplimentului la diplomă, după caz;
* Copia diplomei de doctor, dacă este cazul şi, în cazul în care diploma de doctor originală nu este recunoscută în România, atestatul de recunoaştere sau echivalare a acesteia/ Adeverinţă de student doctorand, care să certifice statutul de student doctorand (doctorand cu frecvenţă);
* Copii ale altor diplome care atestă studiile candidatului;
* Copia cărţii de identitate sau, în cazul în care candidatul nu are o carte de identitate, a paşaportului sau a unui alt document de identitate întocmit într-un scop echivalent cărţii de identitate ori paşaportului;
* Copia certificatului de naştere;
* Copii de pe documente care atestă schimbarea numelui - certificat de căsătorie sau dovada schimbării numelui, în cazul în care candidatul şi-a schimbat numele;
* Declaratie pe proprie răspundere a candidatului că se angajează cu normă întreagă în cadrul INCDFP, în cazul admiterii la concurs;

Candidatii declarați admiși au obligația să legalizeze toate documentele solicitate de Compartimentul Juridic/Resurse Umane, în vederea angăjarii.

***Art. 10****.* (1) Componenţa comisiilor de concurs și de soluționare contestații se propune și se aprobă de către Consiliul Științific al INCDFP.

(2) Componenţa nominală a Comisiei de concurs și a Comisiei de soluționare contestații este transmisă Consiliului de Administrație al INCDFP şi supusă aprobării.

(3) În urma aprobării de către Consiliul de Administrație al INCDFP, Comisia de concurs și Comisia de soluționare contestații sunt numite prin decizia Directorului General.

(4) Componenţa Comisiei de concurs include minim 3 membri titulari şi o rezervă. Comisia de soluționare contestații este alcatuită din 3 membri.

(5) În cazul indisponibilităţii participării unui membru la lucrările comisiei, acesta este înlocuit de rezervă.

(6) Membrii Comisiei de concurs trebuie să aibă cel puțin titlul de cercetare CS II sau un titlu didactic echivalent.

(7) Preşedintele Comisiei de concurs este stabilit de Consiliul Științific și este și membru al Comisiei de soluționare contestații. Președintele Comisiei de contestații este nominalizat de către Consiliul Științific.

***Art. 11****.* Se consideră a fi implicate în procedura de concurs persoanele care:

a) sunt membri ai Comisiei de concurs;

b) sunt implicate în soluţionarea contestaţiilor.

***Art. 12****.* Nu pot fi implicate în procedura de concurs persoane care:

a) sunt soţi, afini cu unul sau mai mulţi candidaţi;

b) sunt asociate cu un candidat în societăţi comerciale în care deţin, fiecare, părţi sociale care reprezintă cel puţin 10% din capitalul societăţii comerciale;

c) beneficiază ori au beneficiat în ultimii 5 ani anteriori concursului de servicii sau foloase de orice natură din partea unui candidat.

***Art. 13.*** Concursurile se derulează în cel mult 45 de zile de la anunțul public al postului.

***Art. 14.*** Concursul pentru ocuparea postului de ACS constă în două probe:

(1) Proba scrisă, de evaluare a cunoştinţelor teoretice pentru specialitatea/specialitățile postului scos la concurs;

(2) Interviu sau proba practică (pentru posturi unde se desfașoară activități tehnice).

***Art. 15.*** Proba scrisă are o durată de maxim 90 de minute şi este aceeaşi pentru toţi candidaţii înscriși la specialitatea respectivă.

***Art. 16.*** (1) Fiecare probă de concurs a fiecărui candidat este evaluată de fiecare membru al comisiei, inclusiv preşedintele şi este apreciată prin note de la 1 (minim) la 10 (maxim).

(2) Fiecare membru al comisiei, inclusiv preşedintele, acordă note întregi, iar aprecierea probei se face prin media aritmetică a notelor, cu două zecimale fără rotunjire.

***Art. 17.*** (1) Pentru fiecare post scos la concurs pentru o anumită specialitate, Comisia de concurs decide ierarhia candidaţilor şi nominalizează candidatul care a întrunit cele mai bune rezultate. Evaluarea candidaţilor va avea două componente:

1. Evaluarea cunoștiințelor generale conform probei scrise;

Ponderea acestei probe este de 50% din nota finală.

1. Evaluarea calităţii prestaţiei candidatului la interviu;

Ponderea acestei probe este de 50% din nota finală

Nota finală de concurs se calculează ca media aritmetică a notelor acordate la probele (a), respectiv (b) de către fiecare membru al Comisiei de concurs.

Nota finală = Suma notelor [(0,5×Nota la scris (a) + 0,5×interviu (b))/membru comisie]/nr. membri.

Candidații vor fi ordonați pe o listă alcatuită pentru fiecare specialitate în parte, în funcție de nota finală obținută la concurs.

Vor fi declarați admiși și vor ocupa locurile scoase la concurs în ordine, primii candidați de pe fiecare listă și care obțin nota generală peste 8.00 (opt).

(2) În situaţia în care candidaţii obţin medii egale, comisia va proceda la departajarea candidaților pe baza notei obținute la proba scrisă.

(3) Comisia de concurs întocmeşte raportul concursului, care este semnat de membrii Comisiei de concurs. Raportul este prezentat de Președintele comisiei în şedinţa Consiliului Științific al INCDFP.

(4) Consiliul de Administrație al INCDFP aprobă rezultatul concursului. La dosarul de concurs se anexează un extras din procesul verbal al Comisiei de concurs.

***Art. 18.*** (1) Candidații care consideră necesară depunerea unor contestații privind rezultatele concursului de ocupare a postului de ACS, vor menționa viciile privind nerespectarea procedurilor legale de concurs sau privind calcularea punctajului aferent lucrării scrise, în termen de 2 zile lucrătoare de la comunicarea rezultatului.

(2) Contestaţia se formulează în scris, se înregistrează la registratura INCDFP şi se soluţionează de Comisia de soluționare contestații în intervalul a 3 zile lucrătoare de la expirarea termenului de depunere a contestațiilor.

(3) Hotărârea Comisiei de soluționare a contestațiilor este definitivă.

***Art. 19.*** Regulamentul privind ocuparea posturilor asistent de cercetare științifică a fost aprobat de către Consiliul Științific al INCDFP în şedinţa din data de 23 iulie 2015.

ANEXA 1

**Declarație de asumare a răspunderii**

**(olografă)**

Subsemnatul(a) *...........................................................................................,* născut(ă) la ..............................................................................*(data și locul nasterii)*, domiciliat(ă) în ................................................................................................................................................................................................................................................................................................... (*adresa permanentă și adresa prezentă, dacă este diferită de prima)*, CNP ............................................................, declar pe proprie răspundere că datele din dosarul depus pentru concursul de ocupare a postului ACS în cadrul INCDFP, prezintă propriile mele realizări și activități.

Am cunoștiință despre faptul că, în caz contrar, voi suporta consecințele falsului în declarații, în conformitate cu legislația în vigoare (art. 326 Cod penal).

Data Semnătura,